**Obrazloženje**

**Prijedloga Proračuna Grada Karlovca za 2024. godinu i**

**projekcije za 2025. - 2026. godinu**

# UVOD

Metodologija za izradu proračuna jedinica lokalne i područne (regionalne) samouprave propisana je Zakonom o proračunu (Narodne novine, broj 144/21) koji je stupio na snagu 1. siječnja 2022. godine i podzakonskim aktima kojima se uređuje provedba navedenog Zakona. Do donošenja novih podzakonskih akata i u ovom proračunskom ciklusu koriste se Pravilnik o proračunskim klasifikacijama (Narodne novine, broj 26/10, 120/12 i 1/20) i Pravilnik o proračunskom računovodstvu i računskom planu (Narodne novine, broj 124/14, 115/15, 87/16, 3/18, 126/19 i 108/20). Zakonom o proračunu definirano je da se proračun sastoji od plana za proračunsku godinu i projekcija za sljedeće dvije godine, a sadrži financijske planove proračunskih korisnika prikazane kroz opći i posebni dio i obrazloženje proračuna. Predstavničko tijelo jedinice lokalne i područne (regionalne) samouprave donosi proračun, odnosno plan za proračunsku godinu i projekcije za sljedeće dvije proračunske godine na razini skupine ekonomske klasifikacije (druga razina). Proračun i financijski planovi usvajaju u novoj valuti euro, što je obveza koja proizlazi iz Zakona o uvođenju eura kao službene valute u Republici Hrvatskoj, kao što je to bio slučaj i za proračunski ciklus 2023. – 2025. kada se prvi puta planiralo u novoj valuti.

Ministarstvo financija je, sukladno odredbama članka 26. Zakona o proračunu izradilo Upute za izradu proračuna jedinica lokalne i područne (regionalne) samouprave za razdoblje 2024.-2026. Ove Upute dostavljaju se svim županijama, gradovima i općinama kako bi njihovo upravno tijelo za financije u suradnji s drugim upravnim tijelima izradilo upute za izradu prijedloga financijskih planova upravnih tijela te proračunskih i izvanproračunskih korisnika jedinica lokalne i područne (regionalne) samouprave i dostavile ih svojim proračunskim i izvanproračunskim korisnicima. Uputama su navedene odredbe Zakona o proračunu u vezi izrade, predlaganja i donošenje proračuna i financijskih planova za razdoblje 2024. – 2026., a odnose se na

* Predlaganje i donošenje proračuna i financijskih planova za 2024. i projekcija za 2025. i 2026. godinu na razini skupine ekonomske klasifikacije (druga razina računskog plana)
* Iskazivanje rashoda u Računu prihoda i rashoda po funkcijskoj klasifikaciji
* Sažetak Računa prihoda i rashoda te sažetak Računa financiranja u Općem dijelu proračuna i financijskog plana
* Zakonska obveza izrade višegodišnjeg plana uravnoteženja
* Usvajanje prijedloga financijskog plana od strane upravljačkih tijela u proračunskim i izvanproračunskim korisnicima što je obveza propisana člankom 38. stavkom 2. i člankom 39. stavkom 2. Zakona o proračunu; čelnik proračunskog i izvanproračunskog korisnika prije dostave financijskog plana nadležnom upravnom tijelu, obvezan je prijedlog financijskog plana uputiti upravljačkom tijelu na usvajanje
* Obrazloženje – sastavni dio proračuna i financijskog plana
* Predlaganje amandmana na proračun jedinice lokalne i područne (regionalne) samouprave i financijski plan izvanproračunskog korisnika jedinice lokalne i područne (regionalne) samouprave, člankom 41. Zakona o proračunu detaljno je uređeno predlaganje amandmana tako da se može predlagati povećanje proračunskih rashoda iznad iznosa utvrđenih prijedlogom proračuna jedinice lokalne i područne (regionalne) samouprave pod uvjetom da se istodobno predloži smanjenje drugih rashoda u istom iznosu i unutar istih izvora financiranja u posebnom dijelu proračuna ili financijskog plana i povećanje proračunskih izdataka iznad iznosa utvrđenih prijedlogom proračuna jedinica lokalne i područne (regionalne) samouprave pod uvjetom da se istodobno predloži smanjenje drugih izdataka u istom iznosu i unutar istih izvora financiranja u posebnom dijelu proračuna ili financijskog plana
* Transparentnost proračuna – zakonska obveza, odnosi se na obvezu objave proračuna i financijskih planova i ostale dokumentacije na mrežnim stranicama jedinica lokalne i područne (regionalne) samouprave i proračunskih i izvanproračunskih korisnika

Proračun jedinice lokalne i područne (regionalne) samouprave sastoji se od plana za proračunsku godinu i projekcije za sljedeće dvije godine, a sadrži financijske planove proračunskih korisnika prikazane kroz opći i posebni dio i obrazloženje proračuna.

Detaljni prikaz sadržaja proračuna dan je u Tablici 1.

Tablica 1. Proračun jedinica lokalne i područne (regionalne) samouprave za razdoblje 2024.-2026.

Graphical user interface, text

Description automatically generated

Upravni odjel za proračun i financije izradio je još početkom kolovoza Upute za izradu Proračuna Grada Karlovca za razdoblje od 2024.- 2026. i dostavio ih proračunskim korisnicima s obrascima za izradu strukturnih dijelova proračuna.

Upute su sadržavale:

1. Metodologija izrade proračuna JLPRS
   1. Namjenski i vlastiti prihodi proračunskih korisnika
   2. Preraspodjele u 2024.
   3. Provedbeni program JLP(R)S
   4. Primjena programske i organizacijske klasifikacije u izradi proračuna JLPRS
   5. Izrada i donošenje proračuna i projekcija
   6. Primjena načela transparentnosti
2. Okvirni prijedlog opsega financijskog plana
3. Metodologija izrade prijedloga financijskog plana proračunskog korisnika JLPRS
   1. Procjena prihoda i primitaka
   2. Prijedlog Plana rashoda i izdataka
   3. Obrazloženje financijskog plana
   4. Obrazloženje programa
   5. Planiranje rashoda proračunskih korisnika u sklopu decentraliziranih funkcija
   6. Krajnji korisnici proračunskih sredstava
4. E-riznica
5. Vremenska dinamika izrade proračuna za razdoblje 2024. -2026. godina
6. Preuzimanje materijala

Pri izradi proračuna potrebno je pridržavati se temeljnih proračunskih načela zakonitosti, ispravnosti, točnosti i transparentnosti. Proračun mora biti uravnotežen odnosno ukupni rashodi i izdaci moraju biti jednaki ukupnim prihodima i primicima. Proračunom se iskazuju svi prihodi i primici te rashodi i izdaci koji se planiraju prema organizacijskoj, ekonomskoj, funkcijskoj, programskoj i lokacijskoj klasifikaciji te izvorima financiranja. U proračunu se rashodi i izdaci vežu uz programe odnosno uz aktivnosti, kapitalne i tekuće projekte prema izvorima iz kojih će se financirati. U proračunu su sadržani i konsolidirani planovi svih proračunskih korisnika izrađeni po programima te usklađeni s proračunom i važećim posebnim zakonima. Iz navedenog proizlazi obveza uključivanja svih prihoda i primitaka, rashoda i izdataka koje proračunski korisnici ostvare od obavljanja poslova na tržištu u proračun jedinice lokalne i područne (regionalne) samouprave sukladno proračunskim klasifikacijama. Nastavno se daje obrazloženje Općeg dijela proračuna za 2024. godinu i projekcija za 2025. i 2026. godinu, odnosno struktura prihoda i rashoda, te primitaka i izdataka Proračuna. Posebni dio proračuna sadrži rashode i izdatke proračunskih korisnika iz njihovih financijskih planova koji su raspoređeni po razdjelima čiji su nositelji upravni odjeli, te glavama unutar pojedinih razdjela za krajnje korisnike.

Gradonačelnik Grada Karlovca predstavio je 6. studenog 2023. godine Nacrt Proračuna Grada Karlovca za 2024. godinu (KLASA: 400-06/23-01/02 URBROJ: 2133/01-04/01-23-4), koji je upućen na javno savjetovanje sa zainteresiranom javnošću putem objave na internet stranici Grada Karlovca, a koja je trajala do 13. studenog 2023. godine. Na Nacrt proračuna za 2024. godinu koji je bio na javnoj raspravi primjedbe i prijedloge nisu zaprimljene u utvrđenom roku. U predgovoru Nacrta dano je obrazloženje kretanja proračuna Grada Karlovca u narednom trogodišnjem razdoblju.

Ukupni prihodi proračuna Grada Karlovca planirani su na razini od 95,2 mil. eura s uključenim prihodima proračunskih korisnika koji su integrirani u lokalnu riznicu Grada Karlovca i s uključenim prihodima od Ministarstva obrazovanja za plaće zaposlenih u osnovnim školama. U narednoj godini očekuje se smanjenje poreznih prihoda uslijed porezne reforme kojom se ukida prirez porezu na dohodak i povećavaju porezne olakšice. Prihodi od poreza na dohodak planirani su u visini od 23,3 mil. eura što čini oko 24,5% gradskih prihoda, dok ukupni opći prihodi iznose 27,2 mil. eura. Iz nacionalnih izvora očekuju se prihodi u iznosu oko 18,4 mil. eura, i to najvećim dijelom za financiranje proračunskih korisnika i sufinanciranju gradskih projekata, iz europskih fondova očekuju se prihodi u visini od 23 mil. eura, a gotovo sve se odnosi na financiranje gradskih projekata, dok su kreditna sredstva planirana u iznosu 9,6 mil. eura.

Najveći infrastrukturni projekt koji je započet u 2021. godini je Aglomeracija Karlovac - Duga Resa koji će zbog opsega i veličine zahvata u više dijelova grada trajati do kraja 2024. godine, dok bi projekt u Zvijezdi trebao bi biti dovršen u prvoj polovici 2025. godine. Grad Karlovac financira projekt s 12,5 mil. eura od čega se na 2024. godinu odnosi 6,38 mil. eura.

U 2023. godini realizirani su projekti konstruktivne obnove četiri kapitalna objekta: zgrade KAMOD-a, gradskog muzeja, zgrade gradske uprave na Trgu bana Josipa Jelačića i rodne kuće Stjepana Mihalića na Gazi, dok je obnova Hrvatskog doma još uvijek u tijeku. Ukupna vrijednost navedenih projekata, a koja se financira se iz Europskog Fonda solidarnosti i NPOO-a je gotovo 9,5 mil. eura. Također, u pripremi je projektna dokumentacija za cjelovitu obnovu svih ovih objekata, uključujući zgradu Osnovne škole Dragojla Jarnević i u naredne dvije godine planiraju se završiti isključivo europskim novcem, a ukupna vrijednost tih projekata iznosi 26 mil. eura.

U 2024. nastavljaju se i drugi važni infrastrukturni komunalni projekti kao što su rekonstrukcije i uređenje prometnica, parkirališta, dječjih igrališta, ulaganja u sportske objekte, asfaltiranja makadamskih cesta, a podrazumijeva se i redovno održavanje komunalne infrastrukture u funkcionalnom stanju. Budući da je nedostatak mjesta u vrtićima svake godine sve veći, Grad Karlovac se kandidirao za sredstva iz Nacionalnog programa oporavka i otpornosti i ostvario sredstva u iznosu od 2,46 mil. eura. U 2024. godini planira se završetak projekta izgradnje dječjeg vrtića Rečica, a istovremeno će početi radovi na novom vrtiću Luščić, a ukupna vrijednost navedenih projekata je oko 9,2 mil. eura.

U narednom proračunskom razdoblju 2024. -2026. planirana je obnova Trga bana Josipa Jelačića s izgradnjom obilaznice Zvijezde, izgradnja parka Grabrik kao dio razvoja biciklističke infrastrukture s prometnicom u bivšoj vojarni u Luščiću, ulaganje u Stari grad Dubovac te obnova Bosanskog magazina koju će provoditi Veleučilište Karlovac.

Grad Karlovac zajedno s Ministarstvom znanosti i obrazovanja za predškolski odgoj izdvaja preko 4 mil. eura pri čemu sufinancira smještaj djece kod dadilja te u privatnim vrtićima. Također, financiraju se različite aktivnosti u obrazovanju kao što su produženi boravak, pomoćnici u nastavi, nabava udžbenika i obrazovnog materijala za sve osnovnoškolce.

I naredne godine nastavljaju se programi namijenjeni obiteljima s djecom s ciljem podržavanja obitelji i unaprjeđenja kvalitete odgoja i obrazovanja djece. Povećava se pomoć za novorođenčad, pojačano se subvencionira smještaj djece u vrtićima za obitelji s troje i više djece, financira se nabava udžbenika i obrazovnog materijala, financira se prehrana učenika u školama, stipendira se učenike i studente, a subvencionira se prijevoz srednjoškolaca i studenata, kao i studentska prehrana.

**PRORAČUN GRADA KARLOVCA ZA 2024. GODINU I PROJEKCIJE ZA 2025. I 2026. GODINU**

Prijedlog proračuna Grada Karlovca za 2024. godinu utvrđen je u iznosu od 95.249.310 eura što predstavlja povećanje od 13,4 mil. eura u odnosu na iznos proračuna utvrđen Drugim izmjenama i dopunama proračuna Grada Karlovca za 2023. godinu. Prijedlog proračuna za 2025. godinu projiciran je u iznosu od 88.741.687 eura, a za 2026. godinu u iznosu od 69.301.367 eura.

**Tablica 2. Struktura proračuna za razdoblje 2024.-2026. godine prema osnovnoj klasifikaciji**







U nastavku se obrazlaže Opći i Posebni dio Proračuna za 2024. godinu.

# PRIHODI I PRIMICI PRORAČUNA

Prijedlogom Proračuna Grada Karlovca za 2024. godinu ukupni prihodi i primici planirani su u iznosu od 95.249.310 eura, što je za 13,4 mil. eura više u odnosu na planirane prihode i primitke u proračunu grada za 2023. godinu**.**

Od ukupno planiranih prihoda, prihodi Grada Karlovca iznose 77.666.232 eura ili 81,54% sveukupno konsolidiranih prihoda proračuna grada, a planirani vlastiti i ostali prihodi proračunskih korisnika iznose 17.583.078 eura ili 18,46% ukupnih prihoda s uključenim prihodima od Ministarstva obrazovanja za plaće zaposlenih u osnovnim školama (koje iznose 11,4 mil.eura).

Planirani prihodi grada za 2024. godinu su sljedeći:

**Tablica 3. Planirani prihodi Proračuna Grada Karlovca za 2024. godinu**



## PRIHODI POSLOVANJA

Ukupni prihodi poslovanja u 2024. godini planiraju se u iznosu od 80.528.476 eura, a u strukturi ukupnih prihoda čine 84,54%.

U strukturi prihoda poslovanja najveći udio imaju pomoći iz inozemstva i od subjekata unutar općeg proračuna u visini od 50,65%, te porezni prihodi koji u ukupnim prihodima poslovanja sudjeluju s 31,86%. Prihodi od upravnih i administrativnih pristojbi, pristojbi po posebnim propisima i naknada u ukupnim prihodima poslovanja sudjeluju s 12,89%, dok prihodi od imovine sudjeluju s 2,58% u ukupnim prihodima poslovanja.

Najmanji udio imaju prihodi od prodaje proizvoda i robe, te pruženih usluga i prihodi od donacija koji čine 1,82% ukupnih prihoda kao i prihodi od kazni, upravnih mjera i ostali prihodi koji u ukupnim prihodima sudjeluju s 0,19%.

### POREZNI PRIHODI

**Prihodi od poreza** obuhvaćaju prihode od poreza i prireza na dohodak, poreza na imovinu, te poreza na robu i usluge, a planirani su za 2024. godinu u iznosu od 25.659.200 eura, što je za 0,9 mil. eura manje u odnosu na Druge izmjene i dopune proračuna za 2023. godinu, a razlog smanjenjenja jest porezna reforma kojom se ukida prirez porezu na dohodak i povećavaju porezne olakšice. Porezni prihodi projicirani su za razdoblje 2024. - 2026. na temelju makroekonomskih varijabli i očekivanih gospodarskih kretanja, te temeljem dosadašnjeg ostvarenja prihoda u 2023. godini i njihove projekcije u sljedećem razdoblju.

Prihodi od poreza u sljedećoj proračunskoj godini planirani su u visini od 25.659.200 eura, a u projekcijama za 2024. i 2025. godinu u visini od 26.673.400 eura, odnosno 27.527.600 eura.

**Prihodi od poreza na dohodak** procjenjuju se u iznosu od 24.163.200 eura, što je za 946.007 eura manje u odnosu na Druge izmjene i dopune plana za 2023. godinu. Temelj za planiranje ovih prihoda je izvršenje i procjena plana prihoda za 2023. godinu.

Struktura prihoda od poreza na dohodak je sljedeća:

* porez na dohodak kao nenamjenski prihod planiran je u iznosu od 23.340.000 eura
* dio poreza na dohodak za decentralizirane funkcije osnovnog školstva u iznosu od 539.700 eura
* dio poreza na dohodak za financiranje decentralizirane funkcije vatrogastva u iznosu od 283.500 eura.

Prihodi za decentralizirane funkcije osnovnog školstva i vatrogastva (udjeli u porezu na dohodak i pomoći izravnanja) procjenjuju se prema Uputama Ministarstva financija za izradu proračuna za razdoblje 2024. do 2026. godine, budući da Odluke Vlade Republike Hrvatske o minimalnim financijskim standardima za decentralizirano financiranje osnovnih škola i vatrogastva za iduću godinu još nisu donesene. Prema Uputama, za ukupan iznos sredstava potreban za osiguranje minimalnih financijskih standarda (bilančnih prava) u 2024. godini planira se rast za 3% u odnosu na prethodnu 2023. godinu.

**Prihodi od poreza na imovinu** unutar kojih je planiran prihod od poreza na promet nekretnina u iznosu od 1.200.000 eura predlažu se u iznosu od 1.225.000 eura, što je za 12.000 eura više u odnosu na plan za 2023. godinu. U ovoj skupini prihoda planiran je i porez na kuće za odmor u iznosu od 25.000 eura.

**Porezi na robu i usluge**planirani su u iznosu od 271.000 eura, a odnose se na porez na potrošnju koji je planiran u iznosu od 270.000 eura i na porez na tvrtku koji je planiran u iznosu od 1.000 eura (ukinut 2017. godine), ali zbog uplata koje još dolaze planira se u malom iznosu i u idućoj godini.

### POMOĆI IZ INOZEMSTVA (DAROVNICE) I OD SUBJEKATA UNUTAR OPĆEG PRORAČUNA

Navedeni se prihodi planiraju u iznosu većem za 6.497.973 eura u odnosu na planirano Drugim izmjenama i dopunama proračuna za 2023. godinu, a iznose 40.790.272 eura.

U strukturi ukupno planiranih prihoda i primitaka u 2024.godini pomoći čine 42,82%.

**Pomoći od međunarodnih organizacija te institucija i tijela EU** planirane su u iznosu od 49.638 eura, a odnose se na sredstva namijenjena projektu We Join Forces for the Green Future u iznosu od 28.638 eura te sredstva za projekt PREP4KaGT-1 u iznosu od 21.000 eura.

**Pomoći proračunu iz drugih proračuna** (državnog, županijskog i gradskog)procijenjene su u ukupno planiranom iznosu od 1.965.232 eura što je za 366.801 eura ili za 22,95% više u odnosu na planirano Drugim izmjenama i dopunama plana za 2023. godinu.

U strukturi ove skupine pomoći najveći dio se odnosi na pomoći iz Ministarstva znanosti i obrazovanja za fiskalnu održivost dječjih vrtića za što je planirano 471.176 eura. Za Teniski centar planirano je 320.000 eura pomoći iz Ministarstva turizma i sporta, dok se na pomoći iz Nacionalnog plana oporavka i otpornosti za osnovnu školu Luščić odnosi 280.000 eura. Za izbore u narednoj godini planirano je ukupno 430.000 eura pomoći iz državnog proračuna, i to 150.000 eura za parlamentarne izbore, 150.000 eura za izbore za Europski parlament te 130.000 eura za predsjedničke izbore. Iz Ministarstva znanosti i obrazovanja planirano je 42.834 eura pomoći za sufinanciranje privatnih vrtića, za projekt Pomoćnici u nastavi VI 28.477 eura, dok je za pomoći za OŠ Dragojla Jarnević planiran iznos od 1.835 eura. Iz Ministarstva regionalnog razvoja i fondova EU planirano je 40.361 eura za fotonaponske elektrane, a za projekt PREP4KaGT-1 1.000 eura, dok se na projekt ZEB4ZEN odnosi 27.049 eura. Također, iz Ministarstva rada, mirovinskog sustava, obitelji i socijalne politike planirana su sredstva za korisnike zajamčene minimalne naknade u iznosu od 77.000 eura dok je iz Središnjeg državnog ureda za demografiju i mlade planiran iznos od 29.500 eura za igralište Dječjeg vrtića Banija.

U 2024. godini planirano je 52.000 eura pomoći iz županijskog proračuna namijenjenih sanaciji šteta nastalih uslijed potresa koji je krajem 2020. godine pogodio Karlovačku županiju te 164.000 eura zaostataka kapitalnih pomoći za parkiralište u sklopu Nikola Tesla poduzetničkog centra.

**Pomoći od izvanproračunskih korisnika** planirane su u iznosu od 1.126.510 eura i manje su za 1 mil. eura u odnosu na planirani iznos ovih pomoći u tekućem proračunu za 2023. godinu. Planirani iznos ovih pomoći od 1,1 mil. eura odnosi se na pomoći od Županijske uprave za ceste planirane u iznosu od 603.270 eura, a sredstva su namijenjena održavanju nerazvrstanih cesta, dok su pomoći Hrvatskih voda za projekt Karlovac II planirane u iznosu od 350.000 eura.

Kapitalne pomoći iz Fonda za zaštitu okoliša i energetsku učinkovitost za izgradnju nove kazeta na odlagalištu Ilovac planirane u iznosu od 124.200 eura, a za nabavu polupodzemnih spremnika za otpad planiran je iznos od 24.000 eura, dok su kapitalne pomoći za energetsku obnovu Javne vatrogasne postrojbe iz navedenog Fonda planirane u iznosu od 10.500 eura. Prihodi proračunskih korisnika ove skupine planirani su u iznosu od 12.000 eura, a odnose se pomoći Dječjem vrtiću Karlovac.

**Pomoći izravnanja za decentralizirane funkcije osnovnog školstva i vatrogastva** procijenjene su sukladno Uputama Ministarstva financija za izradu proračuna za razdoblje u ukupnom iznosu od 1.641.699 eura, od čega se na osnovno školstvo odnosi 906.227 eura, a na Javnu vatrogasnu postrojbu 735.472 eura. Od toga su kapitalne pomoći za adaptaciju i dodatna ulaganja na objektima osnovnih škola planirane u iznosu od 200.000 eura što je na razini 2023. godine.

**Pomoći proračunskim korisnicima iz proračuna koji im nije nadležan** odnose se na prihode proračunskih korisnika, a planirane su u iznosu od 13.244.664 eura što je za 57.279 eura više u odnosu na proračun za 2023. godinu. Najvećim dijelom odnose se na prihode osnovnih škola Grada Karlovca namijenjenih financiranju plaća i ostalih rashoda za zaposlene, a koji se ostvaruju iz državnog proračuna, koji su u 2024. godini planirani u iznosu 11,4 mil.eura

**Pomoći temeljem prijenosa EU sredstava** planirane su u 2024. godini u iznosu od 22.762.529 eura što je za 7,4 mil. eura više u odnosu na Druge izmjene i dopune proračuna za 2023. godinu, a najvećim dijelom se odnosi na sredstva Nacionalnog plana oporavka i otpornosti (NPOO) namijenjena cjelovitoj obnovi objekata Grada, pa je tako za Osnovnu školu Dragojla Jarnević u 2024. godini iz NPOO-a planirano 6.002.000 eura, za zgradu gradskog muzeja 3.000.000 eura, za zgradu gradske uprave na Trgu bana Josipa Jelačića 3.200.000 eura, za Hrvatski dom 2.500.000 eura, za zgradu KAMOD-a 2.000.000 eura, za obilaznicu Zvijezda 1.275.000 eura, prometnicu Luščić 1.275.000 eura, izgradnju Dječjeg vrtića Luščić 972.000 eura, a Dječjeg vrtića Rečica 317.700 eura te za cjelovitu obnovu rodne kuće Slavka Mihalića na adresi Gornja Gaza 3 iznos od 500.000 eura. Za projekt fotonaponske elektrane SolariKA planiran je u 2024. godini iznos od 346.960 eura, za projekt ZEB4ZEN planirano je 157.125 eura, za Masterbazu grada Karlovca 63.458 eura, dok je za projekt SKOK planiran iznos od 5.973 eura. Sredstva namijenjena provedbi projekta ITU planirana su u iznosu od 83.325 eura, a za nastavak projekta Pomoćnici u nastavi planirano je 179.889 eura. Također, u ovoj skupini prihoda planirana su sredstva za projekt Park Grabrik i to u iznosu od 850.000 eura.

Prihodi proračunskih korisnika po ovoj osnovi iznose 34.099 eura, pri čemu se najveći dio odnosi na sredstva osnovnih škola za Školsku shemu, odnosno dodjelu besplatnih obroka voća, povrća, mlijeka i mliječnih proizvoda za učenike osnovnih škola.

### PRIHODI OD IMOVINE

**Prihodi od imovine** planirani su u iznosu od 2.075.371 eura, što je za 1.1 mil. eura više od Drugih izmjena i dopuna Proračuna za 2023. godinu. U strukturi ukupnih prihoda ovi prihodi sudjeluju s 2,18%.

**Prihodi od financijske imovine** planirani su u iznosu od 220.000 eura i odnose se najvećim dijelom na ostvarenu dobit od trgovačkog društva Čistoća d.o.o. u iznosu od 200.000 eura, dok se na prihode od kamata na oročena sredstva i na depozite po viđenju odnosi 20.000 eura.

**Prihodi od nefinancijske imovine** odnose se na prihode od zakupa i iznajmljivanja imovine, spomeničke rente, naknade za zbrinjavanje komunalnog otpada, naknade za eksploataciju mineralnih sirovina i na naknade za koncesije, a u 2024. godini planirani su u ukupnom iznosu od 1.855.371 eura. Vrijednosno najznačajniji prihodi ove skupine prihoda su prihodi od parkinga koji se predviđaju u iznosu 900.000 eura, zatim prihodi od zakupa poslovnih objekata koji se planiraju u iznosu od 200.000 eura, prihodi od naknade za javne površine koji se predviđaju u iznosu od 182.535 eura, prihodi od zakupa i služnosti na gradskom zemljištu iznose 130.000 eura, a prihodi od iznajmljivanja imovine (stanovi) se predviđaju u iznosu od 100.000 eura. U 2024. godini planirani su prihodi od spomeničke rente u iznosu od 100.000 eura, naknada za zbrinjavanje komunalnog otpada u iznosu od 50.000 eura, te prihodi od zakupa imovine (štandovi i kiosci) koji su planirani u iznosu od 25.000 eura, naknada za eksploataciju mineralnih sirovina 18.000 eura, naknada za koncesije planirana u iznosu od 10.000 eura, prihodi od iznajmljivanja imovine (Selce) 5.000 eura te prihodi od zakupa poljoprivrednog zemljišta u vlasništvu države u iznosu od 4.000 eura.

### PRIHODI OD UPRAVNIH I ADMINISTRATIVNIH PRISTOJBI, PRISTOJBI PO POSEBNIM PROPISIMA I NAKNADA

U sljedećoj proračunskoj godini planirani su prihodi od upravnih i administrativnih pristojbi, pristojbi po posebnim propisima i naknada u iznosu od 10.383.058 eura, što je za 0,2 mil. eura manje u odnosu na Druge izmjene i dopune plana za 2023. godinu. U strukturi ukupnih prihoda i primitka planiranih za 2024. godinu ovi prihodi čine 10,90%.

U 2024. godini **prihodi od upravnih i administrativnih pristojbi** planirani su u iznosu od 123.000 eura, a odnose se na prihode od gradskih pristojbi i naknada u iznosu od 90.000 eura, na prihode od boravišnih pristojbi u iznosu od 13.000 eura i na prihode od prodaje državnih biljega u iznosu od 20.000 eura.

**Prihodi po posebnim propisima** planirani su iznosu od 3.010.058 eura od čega se na prihode koji će biti uplaćeni u korist proračunskih korisnika odnosi 2,8 mil.eura (najveći dio odnosi se na prihode od sufinanciranja cijena usluga za dječje vrtiće, produženog boravka u školama, članarina, ulaznica i slično). Prihodi Grada planirani u ovoj skupini iznose 169.000 eura, a odnose se na prihode od naknada za zadržavanje nezakonito izgrađenih zgrada u prostoru koji su planirani u iznosu od 20.000 eura, na prihode od vodnog doprinosa u iznosu od 5.000 eura, doprinosa za šume u iznosu od 100.000 eura, prihoda po sudskim presudama u iznosu od 20.000 eura te na naknadu za izdana jamstva Gradskoj toplani u iznosu od 24.000 eura.

**Prihodi od komunalnog doprinosa i naknada** ukupno su planirani u 2024. godini u iznosu od 7.250.000 eura, što je za 0,4 mil. eura manje u odnosu na planirani iznos ovih prihoda Drugim izmjenama i dopunama proračuna Grada Karlovca za 2023. godinu. Prihodi od komunalnog doprinosa planirani su iznosu od 1 mil. eura, a prihodi od komunalne naknade u iznosu od 6,25 mil. eura.

### PRIHODI OD PRODAJE PROIZVODA I ROBE TE PRUŽENIH USLUGA I PRIHODI OD DONACIJA

**Prihodi od prodaje proizvoda i robe te pruženih usluga i prihodi od donacija** planirani u iznosu od 1.466.168 eura i veći su za 0,6 mil. eura ili za 64,48% u odnosu na plan za 2023. godinu, a u ukupnim prihodima Grada Karlovca za 2024. godinu čine 1,54%.

Prihodi od prodaje proizvoda i roba te pruženih usluga proračunskih korisnika planirani su u iznosu od 1.093.584 eura dok se na prihode Grada po ovoj osnovi odnosi 265.000 eura, a radi se o prihodima od pruženih usluga za Hrvatske vode (200.000 eura) te prihodima od usluga Pauk službe (65.0000 eura).

Prihodi od donacija su planirani u iznosu od 107.584 eura pri čemu se najveći dio odnosi na donacije trgovačkog društava za provedbu projekta KA - kvart u iznosu od 46.453 eura, na donacije od poslovnih subjekata za prostorno plansku dokumentaciju 21.500 eura dok se na proračunske korisnike odnosi 39.631 eura prihoda od donacija.

### KAZNE, UPRAVNE MJERE I OSTALI PRIHODI

U 2024. godini planirani prihodi u ovoj skupini iznose 154.407 eura što je za 23.061 eura manje u odnosu na planirano Drugim izmjenama i dopunama plana za 2023. godinu, a u strukturi ukupnih prihoda čine 0,16%. Odnose se na naplatu prihoda od novčanih kazni (prekršajne kazne komunalnih redara) u iznosu od 70.000 eura, prihode za naplaćene troškove prisilne naplate u iznosu od 1.000 eura i ostale prihode u iznosu od 83.407 eura (ostali prihodi ostvareni s osnove posebnih ugovora, prihodi od naplate sudskih troškova i troškova ovrha i slično, povrati u gradski proračun, te razni manji prihodi koji se ne iskazuju zasebno).

## PRIHODI OD PRODAJE NEFINANCIJSKE IMOVINE

Prihodi od prodaje nefinancijske imovine planirani su u iznosu od 311.435 eura, što je za 31.543 eura manje u odnosu na planirani iznos ovih prihoda Drugim izmjenama i dopunama plana za 2023. godinu. U strukturi ukupnih prihoda i primitaka prihodi od prodaje nefinancijske imovine čine 0,33%.

**Prihodi od prodaje neproizvedene dugotrajne imovine** planirani su iznosu od 55.000 eura, odnosno 6,50% više u odnosu na plan za 2023. godinu, a odnose se na prihod od prodaje zemljišta u vlasništvu Grada koji su u 2024. planirani u iznosu od 50.000 eura, te na prihode od prodaje zemljišta u državnom vlasništvu za koje je planiran iznos od 5.000 eura.

**Prihodi od prodaje proizvedene dugotrajne imovine** planirani su u 2024. godini u iznosu od 256.435 eura, što je za 34.899 eura manje u odnosu na tekući plan 2023. godine. Najznačajniji su prihodi od prodaje građevinskih objekata koji su planirani u iznosu od 247.781 eura, a odnosi se na prihode od prodaje gradskih stanova koji su planirani u iznosu od 130.000 eura, na prihode od prodaje stanova na kojima je postojalo stanarsko pravo uz obročnu otplatu na temelju ugovora iz ranijih godina koji su planirani u iznosu od 110.377 eura i prihode od prodaje poslovnih objekata koji su planirani u iznosu od 5.000 eura dok se na prihode proračunskih korisnika odnosi 11.058 eura. Prihodi od prodaje postrojenja i opreme su planirani u iznosu od 3.991 eura i odnose se na prihode proračunskog korisnika Javne vatrogasne postrojbe (1.991 eura) i Aquatike (2.000 eura) dok su prihodi od prodaje prijevoznih sredstava planirani u iznosu od 4.663 eura i odnose se na također na prihod Javne vatrogasne postrojbe u iznosu od 663 eura, Aquatike iznos od 3.000 eura, dok se na prihod Dječjeg vrtića Karlovac odnosi 1.000 eura.

## PRIMICI OD FINANCIJSKE IMOVINE I ZADUŽIVANJA

U 2024. godini planiraju se **Primici od financijske imovine i zaduživanja** u iznosu od 9.572.585 eura što je za 5,1 mil. eura više u odnosu na planirano Drugim izmjenama i dopunama plana za 2023. godinu. Sredstva su namijenjena sljedećim projektima u 2024. godini:

* Energetska obnova JVP u iznosu od 49.500 eura
* Karlovac II u iznosu od 3.430.000 eura
* Dječji vrtić Rečica u iznosu od 582.300 eura
* Most Rakovac u iznosu od 425.000 eura
* Dječji vrtić Luščić u iznosu 1.728.000 eura
* Karlovac II novi zajam u iznosu od 657.785 eura

Također, u 2024. godini planirane su novi zajmovi za komunalnu infrastrukturu u iznosu od 1.300.000 eura te za sportsku infrastrukturu 1.400.000 eura.

## PRENESENI VIŠAK PRIHODA

U Prijedlogu Proračuna Grada Karlovca za 2024. godinu planiran je preneseni višak prihoda iz 2023. godine u iznosu od 4.836.814 eura od čega višak proračunskih korisnika iznosi 172.741 eura i odnosi se na prijenos namjenskih prihoda za koje se procjenjuje da neće biti utrošeni do kraja godine. Preneseni viškovi Grada iznose 4,7 mil. eura i odnose se najvećim dijelom na sredstva namijenjena izgradnji komunalne infrastrukture u sklopu projekta Karlovac II te na sredstva namijenjena projektu sanacije odlagališta Ilovac i otkupu zemljišta u sklopu programa Građenja komunalne infrastrukture.

**Tablica 4. Prikaz planiranih prihoda i primitaka za razdoblje 2023.-2026. prema osnovnim vrstama**



# RASHODI I IZDACI PRORAČUNA

Ukupno planirani rashodi i izdaci koji se predlažu u Prijedlogu Proračuna Grada Karlovca za 2024. godinu iznose 95.249.310 eura, te su kao i prihodi veći za 13,4 mil. eura u odnosu na rashode i izdatke planirane Drugim izmjenama i dopunama Proračuna Grada Karlovca za 2023. godinu. U 2025. godini predlažu se ukupni rashodi u iznosu od 88.741.687 eura, a u 2026. godini u iznosu od 69.301.367 eura.

Rashodi poslovanja planirani su u 2024. godini u iznosu od 53.778.806 eura i u ukupnim rashodima i izdacima sudjeluju s 56,46%, rashodi za nabavu nefinancijske imovine planirani su u iznosu od 39.945.504 eura i u ukupnim rashodima sudjeluju s 41,94% dok su izdaci za financijsku imovinu i otplatu zajmova planirani u iznosu od 1.525.000 eura s udjelom od 1,6% u ukupnim rashodima. U nastavu je dan pregled osnovnih kategorija rashoda iskazanih po ekonomskoj klasifikaciji:

**Tablica 5. Prikaz prijedloga planiranih rashoda/izdataka za 2024. godinu**



## RASHODI POSLOVANJA

Rashodi poslovanja planirani su u 2024. godini u ukupnom iznosu od 53.778.806 eura što je za 0,8 mil. eura više u odnosu na planirano Drugim izmjenama i dopunama proračuna Grada Karlovca za 2023. godinu. U ukupnim rashodima i izdacima za 2023. godinu sudjeluju s 56,46%. Predloženi rashodi poslovanja planirani su po skupinama rashoda i izdataka ekonomske klasifikacije kako slijedi:

### RASHODI ZA ZAPOSLENE

**Rashodi za zaposlene** (plaće, ostali rashodi za zaposlene te doprinosi na plaće) koji se odnose ukupno na djelatnike Gradske uprave i proračunske korisnike, planirani su u iznosu od 25.792.372 eura, što je za 1,8 mil. eura više u odnosu na Druge izmjene i dopune Proračuna Grada Karlovca za 2023. godinu. Planirani iznos rashoda za zaposlene u strukturi ukupnih proračunskih rashoda čini 27,08%, od čega su planirani rashodi za zaposlene u Gradskoj upravi 3,7 mil. eura. Plan rashoda za zaposlene u Gradskoj upravi odnosi se na plaće (bruto) u iznosu od 2,9 mil. eura, ostali rashodi za zaposlene planirani su u iznosu od 320.000 eura dok su doprinosi na plaću planirani u iznosu od 475.500 eura i čine oko 10% izvornih prihoda proračuna.

### MATERIJALNI RASHODI

**Materijalni rashodi** se odnose na rashode za izvršavanje programskih aktivnosti i redovno poslovanje Grada i svih korisnika proračuna i u 2024. godini planirani su u visini od 20.788.889 eura, te u strukturi ukupnih rashoda čine 21,83%.

Materijalne rashode čine naknade troškova zaposlenima, rashodi za materijal i energiju, rashodi za usluge, naknade troškova osobama izvan radnog odnosa, te ostali rashodi poslovanja koji uključuju naknade za rad predstavničkih i izvršnih tijela i upravnih vijeća, premije osiguranja, reprezentacije, članarine, upravne, administrativne i sudske pristojbe i ostali slični rashodi.

U strukturi materijalnih rashoda najveći udio od 66,87% imaju rashodi za usluge koji su planirani u iznosu od 13.901.449 eura (zakupnine, usluge tekućeg i investicijskog održavanja objekata, komunalne usluge, održavanje komunalne infrastrukture, usluge promidžbe i informiranja, intelektualne usluge i druge usluge) dok se na rashode za materijal i energiju (troškovi energije, uredski materijal, sitni inventar i drugi materijalni rashodi) odnosi 20,19% ukupnih materijalnih rashoda i oni iznose 4.197.907 eura. Naknade troškova zaposlenima (naknada za prijevoz) iznose 1.283.362 eura i sudjeluju s 6,17% u ukupnim materijalnim rashodima, ostali nespomenuti rashodi poslovanja čine 6,30%, a planirani su u iznosu od 1.310.428 eura, dok naknade troškova osobama izvan radnog odnosa iznose 95.743 eura i čine 0,46% materijalnih rashoda.

### FINANCIJSKI RASHODI

**Financijski rashodi** (kamate za primljene kredite i zajmove i ostali financijski rashodi) planirani su u iznosu od 503.241 eura, a u ukupno planiranim rashodima i izdacima u Proračunu Grada Karlovca za 2024. godinu sudjeluju s 0,53%.

Kamate za primljene kredite planirane su u iznosu od 115.000 eura sukladno otplatnim planovima za kredite koje otplaćuje Grad. Ostali financijski rashodi predlažu se u iznosu od 388.241 eura, a obuhvaćaju rashode za bankarske usluge, usluge platnog prometa i kamate i naknade koje su proizašle iz drugih ugovornih odnosa.

### SUBVENCIJE

**Subvencije** su planirane u 2024. godini u iznosu od 1.264.000 eura te u ukupnim rashodima i izdacima u Proračunu Grada Karlovca sudjeluju s 1,33%.

Subvencije trgovačkim društvima u javnom sektoru planirane su u iznosu od 37.000 eura, a odnose se na sufinanciranje Hrvatskog radio Karlovca.

Subvencije trgovačkim društvima, zadrugama, poljoprivrednicima i obrtnicima izvan javnog sektora planirane su u iznosu od 1.227.000 eura, a odnose se na subvencije autobusnom prijevozniku za javni gradski prijevoz u iznosu od 800.000 eura, potpore poljoprivrednim gospodarstvima u iznosu od 145.000 eura i potpore poduzetnicima u iznosu od 140.000 eura, dok se na sufinanciranje privatnih vrtića i obrta za čuvanje djece odnosi 136.000 eura. Također, planiran je iznos od 6.000 eura u sklopu projekta Shares za subvencije za osnivanje energetske zajednice, odnosno potrošača koji djeluju zajednički, s ciljem izravnog sudjelovanja u projektima obnovljivih izvora energije i energetske učinkovitosti.

### POMOĆI DANE U INOZEMSTVO I UNUTAR OPĆEG PRORAČUNA

U 2024. godini pomoći dane u inozemstvo i unutra općeg proračuna planirane su u iznosu od 756.894 eura što je za 55.791 eura ili za 7,96% više u odnosu na Druge izmjene i dopune plana za 2023. godinu, a odnose se na **Pomoći unutar općeg proračuna** koje su planirane u iznosu od 753.794 eura i na **Pomoći proračunskim korisnicima drugih proračuna** u iznosu od 3.100 eura. Planirane pomoći odnose se na kapitalne pomoći općini Draganić i Krnjak u iznosu od 10.000 eura prema odluci o sukcesiji, zatim na kapitalne pomoći Centru za gospodarenje otpadom Karlovačke županije koje su planirane u iznosu od 643.794 eura, a tekuće pomoći za redovno poslovanje tvrtke Geotermika d.o.o planirane su u iznosu od 100.000 eura.

Pomoći proračunskim korisnicima drugih proračuna odnose se na pomoći Gimnaziji Karlovac za Booktrailer film festival u iznosu 550 eura, pomoći Turističko-ugostiteljskoj školi za Junior barmen cup u iznosu od 550 eura, te pomoći Poliklinici SUVAG u iznosu 2.000 eura.

U ukupnim rashodima i izdacima pomoći dane u inozemstvo i unutra općeg proračuna sudjeluju s 0,79%.

### NAKNADE GRAĐANIMA I KUĆANSTVIMA NA TEMELJU OSIGURANJA I DRUGE NAKNADE

Navedene naknade planirane su u iznosu od 1.332.491 eura, što je za 180.175 eura manje u odnosu na planirani iznos u Proračunu Grada Karlovca za 2023. godinu (Druge izmjene i dopune proračuna). U ukupnim rashodima i izdacima u Proračunu Grada Karlovca sudjeluju s 1,4%.

Planirani rashodi odnose se na namjene predviđene socijalnim programom Grada za koji je planirano 0,7 mil. eura, a odnose se na naknade za podmirenje troškova stanovanja i ogrjeva te toplog obroka građanima u socijalnoj potrebi. Nadalje, kroz ove se naknade sufinanciraju potrebe obitelji i djece i to za prehranu dojenčadi, naknade umirovljenicima, za sufinanciranje produženog boravka u školama te poklon paketi za novorođenčad i za siromašne obitelji kao i nabava udžbenika i obrazovnih materijala za osnovnoškolce i za stipendije učenicima i studentima.

### OSTALI RASHODI

**Ostali rashodi** predlažu se u planiranom iznosu od 3.340.919 eura, a u ukupnim rashodima i izdacima u Proračuna Grada Karlovca sudjeluju s 3,51%. Ova skupina rashoda manja je za 309.106 eura u odnosu na planirano Drugim izmjenama i dopunama proračuna za 2023. godinu.

Najveći dio ove kategorije rashoda odnosi se na rashode za tekuće donacije i to u iznosu od 2.907.274 eura. Rashodi za tekuće donacije odnose se najvećim dijelom na planirana sredstva za financiranje redovne djelatnosti Karlovačke športske zajednice za što je planirano 1.637.513 eura, za financiranje javnih potreba u kulturi 224.295 eura, financiranje javnih potreba udruga u iznosu od 108.169 eura, financiranje javnih potreba u tehničkoj kulturi u iznosu od 91.000 eura, tekuće donacije za turizam u iznosu od 139.328 eura, redovne djelatnosti Vatrogasne zajednice za što je planirano 220.000 eura, financiranje dobrovoljnog vatrogastva u iznosu od 110.000 eura, financiranje rada političkih stranaka i nacionalnih manjina u iznosu od 59.000 eura, tekuće donacije za zaštitu okoliša i gospodarenje otpadom u iznosu od 60.829 eura, dok je za financiranje programa za djecu i mlade planiran iznos od 45.304 eura. Kod osnovnih škola planirana su sredstva za aktivnost Opskrbljivanje školskih ustanova menstrualnim higijenskim potrepštinama koja se počela provoditi u 2023. godini, a kojom se osiguravaju sredstva u iznosu od 7.992 eura radi opskrbe školskih ustanova besplatnim zalihama menstrualnih higijenskih potrepština u svrhu dostupnosti menstrualnih higijenskih potrepština učenicama osnovnih škola na jednostavan i učinkovit način.

Kapitalne donacije planirane su u iznosu od 228.654 eura, a najveći dio odnosi se na kapitalne donacije dobrovoljnim vatrogasnim društvima za opremu u iznosu 130.000 eura, zatim na donacije građanima za obnovu i očuvanje kulturne baštine u iznosu od 96.000 eura dok su kapitalne donacije za materijalne i financijske rashode poslovanja Javne vatrogasne postrojbe planirane u iznosu od 2.654 eura.

Kazne, penali i naknade štete pravnim i fizičkim osobama planirani su u iznosu od 204.991 eura, a odnose se najvećim dijelom na naknade štete pravnim i fizičkim osobama po sudskim presudama za što je planirano 100.000 eura, dok su naknade za zemljišta po upravnim postupcima planirane u iznosu od 75.000 eura, a naknade vjerovnicima po ošasnoj imovini 27.000 eura. Preostali rashodi za kazne, penale i naknade štete planirani su kod proračunskih korisnika Aquatika - slatkovodni akvarij i Muzeji grada Karlovca i to u iznosu od 2.991 eura.

## RASHODI ZA NABAVU NEFINANCIJSKE IMOVINE

Rashodi za nabavu nefinancijske imovine planirani su u iznosu od 39.945.504 eura ili za 13,3 mil. eura više u odnosu na rashode planirane Drugim izmjenama i dopunama plana za 2023., a povećanje rashoda za nabavu nefinancijske imovine rezultat je povećanja rashoda određenih za kupnju i izgradnju građevinskih objekata koji su planirani u iznosu od 22,3 mil. eura. U ukupnim rashodima i izdacima skupina rashoda za nabavu nefinancijske imovine sudjeluje s 41,94%.

Od toga su **rashodi za nabavu neproizvedene dugotrajne imovine** planirani u iznosu od 844.562 eura i namijenjeni su prvenstveno kupnji zemljišta, a smanjeni su za 0,3 mil. eura u odnosu na Druge Izmjene i dopune proračuna za 2023. Rashodi za kupnju zemljišta planirani su u iznosu od 729.562 eura i odnose se najvećim dijelom na troškove otkupa zemljišta vezanih za izgradnju komunalne infrastrukture dok se na rashode za nematerijalnu imovinu odnosi 115.000 eura i radi se o kupnju licenci.

**Rashodi za nabavu proizvedene dugotrajne imovine** planirani su u iznosu od 22.339.517 eura i veći su za 8,4 mil. eura ili za 60,41% u odnosu na planirano Drugim Izmjenama i dopunama proračuna Grada Karlovca 2023. godine. Ovi rashodi se najvećim djelom odnose na **rashode određene za kupnju i izgradnju građevinskih objekata** u iznosu od 20.019.659 eura ili 89,62% ukupnih rashoda za nabavu proizvedene dugotrajne imovine pri čemu su najznačajniji rashodi namijenjeni za projekt Karlovac II u iznosu od 6,4 mil.eura. Radi se o proširenju sustava oborinske odvodnje, rekonstrukciji prometnica i nogostupa, javne rasvjete koja će se izvoditi paralelno s proširenjem sustava odvodnje otpadnih voda, te rekonstrukciji postojećeg i izgradnji novog vodoopskrbnog sustava kao zajednički projekt Grada i Vodovoda i kanalizacije.

Za izgradnju dječjeg vrtića Luščić planirano je 2,7 mil. eura, a za izgradnju dječjeg vrtića Rečica 0,9 mil.eura. Rashodi za izgradnju obilaznice Zvijezda planirani su u iznosu 1,5 mil. eura, za izgradnju sportsko-rekreacijskog centra Mostanje planirano je 1,3 mil. eura, izgradnju prometnice Luščić 1,5 mil. eura, dok je za Park Grabrik planiran iznos od 1 mil. eura. Rashodi za rekonstrukciju mosta Rakovca planirani su u iznosu od 425.000 eura dok su rashodi za izgradnju nogostupa Žumberačka, Hrnetić i Sajevac planirani u iznosu od 1,3 mil. eura. Za izgradnju igrališta Cerovac planiran je iznos od 65.000 eura, izgradnju nogometnog igrališta Turanj 300.000 eura te za građevinske radove za Teniski centar iznos od 320.000 eura.

Također, za izgradnju garaže Javne vatrogasne postrojbe planirano je 302.936 eura, a za komunalno opremanje zgrade POS-a iznos od 10.000 eura. Troškovi asfaltiranja makadam prometnica u sklopu programa građenja komunalne infrastrukture planirani su u iznosu od 1.964.602 eura u 2024. godini i odnose se na sljedeće projekte:



Ovu skupinu rashoda čine još i rashodi za nabavu postrojenja i opreme u iznosu od 690.868 eura, za knjige i umjetnička djela planirano je 402.451 eura dok se na višegodišnje nasade i osnovno stado odnosi 4.900 eura (nabava riba).

Skupina rashoda za nabavu postrojenja i opreme se najvećim dijelom odnosi na opremanje dječjih igrališta u iznosu od 120.000 eura, opremanje osnovnih škola Grada Karlovca za što je planiran iznos od 134.178 eura, opremanje ustanova kulture 27.151 eura te ustanova preškolskog odgoja 24.867 eura. Za implementaciju SMART CITY koncepta i ICT poslove planirano je 95.000 eura rashoda za informatičku opremu.

Skupina rashoda za **nabavu plemenitih metala i ostalih pohranjenih vrijednosti** planirana je u iznosu od 700 eura što je na razini Proračuna za 2023. godinu.

**Dodatna ulaganja na građevinskim objektima** planirana su u iznosu od 16.759.725 eura i veća su za 5,2 mil. eura u odnosu na planirano Drugim izmjenama i dopunama plana za 2023. godinu. Rashodi za dodatna ulaganja na građevinskim objektima se najvećim dijelom odnose na rashode u sklopu programa Zaštite i očuvanja kulturne baštine za cjelovitu obnovu objekata oštećenih u potresu, i to u iznosu od 9,2 mil. eura, a odnose se na kapitalne projekte

* Mjere zaštite zgrade Hrvatskog doma 2.500.000 eura
* Mjere zaštite zgrade gradske uprave na trgu bana J.Jelčića 3.200.000 eura
* Mjere zaštite zgrade Gradskog muzeja 3.000.000 eura
* Mjere zaštite kuće na adresi Gornja Gaza 3 500.000 eura

Ovdje nisu planirana sredstva za cjelovitu obnovu zgrade KAMOD-a jer taj objekt nije vlansištvo Grada, pa su sredstva za taj projekt planirana na rashodima za održavanje objekata.

U ovoj skupini rashoda planirana je i cjelovita obnova zgrade Osnovne škole Dragojla Jarnević oštećena u serji potresa u iznosu od 6 mil. eura, dok je projekt Solarizacije ustanova grada Karlovca SOLARIKA planiran u iznosu od 367.901 eura. Za projekt sanacije pothodnika planiran je iznos od 130.000 eura, dodatna ulaganja na objektu Atletskog kluba Foginovo 140.000 eura te objektu Konjičkog kluba Karlovac 70.000 eura. Rashodi za energetsku obnovu zgrade Javne vatrogasne postrojbe planirani su u iznosu od 60.000 eura, dok je za dodatna ulaganja na objektima u vlasništvu grada planirano 85.000 eura. Za dodatna ulaganja na objektima osnovnih škola planiran je iznos od 100.000 eura.

**Dodatna ulaganja na postrojenjima i opremi** planirana su u iznosu od 1.000 eura, a odnose se na dodatna ulaganja za Stari grad Dubovac.

U strukturi ukupnih rashoda i izdataka Proračuna za 2024. godinu ova skupina rashoda čini 17,6%.

## IZDACI ZA FINANCIJSKU IMOVINU I OTPLATE ZAJMOVA

Navedeni rashodi planirani su u ukupnom iznosu od 1.525.000 eura, što je za 0,7 mil. eura manje u odnosu na planirano u 2023. godini, a odnosi se na otplatu glavnica dugoročnih kredita Grada za što je planirano 1.025.000 eura. Izdaci za dionice i udjele u glavnici planirani su u 2024. godini u iznosu od 500.000 eura i odnose se na stjecanje udjela u kapitalu trgovačkog društva Gradska toplana d.o.o.

U strukturi ukupnih rashoda ovi izdaci čine 1,6%.

Za naredne dvije godine rashodi Proračuna Grada projicirani su u sljedećim iznosima:

**Tablica 6. Prikaz planiranih rashoda i izdataka za razdoblje 2023. - 2026. prema osnovnim vrstama**



# RASHODI PO IZVORIMA FINANCIRANJA

Pozicije prihoda i primitaka kao i rashoda i izdataka Proračuna Grada Karlovca za 2024. godinu planirane su po izvorima financiranja, sukladno Pravilniku o proračunskim klasifikacijama (Narodne novine, broj 26/10, 120/13 i 1/20). Izvore financiranja čine skupine prihoda i primitaka iz kojih se podmiruju rashodi i izdaci određene vrste i utvrđene namjene. Izvori financiranja planirani u Proračunu Grada Karlovca za 2024. godinu jesu:

1. opći prihodi i primici
2. vlastiti prihodi
3. prihodi za posebne namjene
4. pomoći
5. donacije
6. prihodi od prodaje ili zamjene nefinancijske imovine
7. namjenski primici
8. višak prihoda iz prethodne godine.

**Opći prihodi i primici** uključuju prihode po posebnim propisima za koje nije definirana namjena korištenja, a to su: prihodi od poreza, prihodi od imovine, prihodi od administrativnih (upravnih) pristojbi, prihodi od kazni, te primici od financijske imovine za koje nije definirana namjena korištenja. U 2024. godini planirani su opći prihodi i primici u iznosu od 27.199.535 eura, a u strukturi ukupno planiranih rashoda i izdataka sudjeluju s 28,56%.

**Vlastiti prihodi** su prihodi koje proračunski korisnik ostvari obavljanjem poslova na tržištu i u tržišnim uvjetima, a koje poslove mogu obavljati i drugi pravni subjekti izvan općeg proračuna poput iznajmljivanja prostora, obavljanja ugostiteljskih usluga i sl., a njihov plan za 2024. godinu iznosi 607.705 eura.

**Prihodi za posebne namjene** uključuju prihode čija se namjena i korištenje utvrđuje posebnim zakonima i propisima a to su: komunalna naknada, komunalni doprinos, spomenička renta, doprinos za šume, naknada za koncesije, naknada za zbrinjavanje komunalnog otpada, vodni doprinos, prihodi od zakupa i prodaje poljoprivrednog zemljišta u vlasništvu države i naknada za zadržavanje nezakonito izgrađenih zgrada u prostoru, te prihodi za posebne namjene proračunskih korisnika. U 2024. godini planirani su u iznosu od 10.997.950 eura i veći su za 0,5 mil. eura u odnosu na planirano Drugim izmjenama i dopunama plana za 2023. godinu.

**Pomoći** uključuju prihode koji se ostvaruju od inozemnih vlada, međunarodnih organizacija, drugih proračuna, ostalih subjekata unutar općeg proračuna i izvanproračunskih korisnika, a za 2024. godinu planirani su u iznosu od 41.613.472 eura. Ova skupina izvora financiranja veća je za 6,7 mil.eura u odnosu na planirano Drugim izmjenama i dopunama plana za 2023. godinu.

**Donacije** uključuju prihode koji se ostvaruju od fizičkih osoba, neprofitnih organizacija, trgovačkih društava i ostalih subjekata izvan općeg proračuna. U 2024. godini ukupno je planirano 107.584 eura od donacija.

Izvor financiranja **prihodi od prodaje ili zamjene nefinancijske imovine** čine prihode ostvarene prodajom ili zamjenom nefinancijske imovine i od naknada štete s osnove osiguranja, a mogu se koristiti samo za kapitalne rashode, u 2024. godini planirani su u iznosu od 313.665 eura, što je za samo 31.543 eura manje u odnosu na planirano Drugim izmjenama i dopunama Proračuna Grada Karlovca za 2023. godinu.

**Namjenski primici** planirani su za 2024. godinu u iznosu od 9.572.585 eura, a odnose se na primitke od zaduživanja koje će Grad Karlovac ostvariti za projekte od značenja za razvoj Grada o kojima je bila riječ u obrazloženju općeg dijela Proračuna. U odnosu na Druge izmjene i dopune Proračuna za 2023. godinu veći su za 5,1 mil. eura.

Preneseni **višak prihoda** iz 2023. godine iznosi 4.836.814 eura od čega višak proračunskih korisnika iznosi 172.741 eura i odnosi se na prijenos namjenskih prihoda za koje se procjenjuje da neće biti utrošeni do kraja godine. Preneseni viškovi Grada iznose 4,7 mil. eura i odnose se najvećim dijelom na sredstva namijenjena izgradnji komunalne infrastrukture u sklopu projekta Karlovac II kao i na troškove otkupa zemljišta za projekte građenja komunalne infrastrukture.

**Tablica 7. Prikaz planiranih rashoda i izdataka za 2024. godinu po izvorima financiranja**

|  |  |  |  |
| --- | --- | --- | --- |
| **IZVORI FINANCIRANJA** | | **PLANIRANO** | **STRUKTURA %** |
| **UKUPNO RASHODI / IZDACI** | | **95.249.310,00** | **100,00** |
| **Izvor 1. OPĆI PRIHODI I PRIMICI** | | **27.199.535,00** | **28,56** |
| **Izvor 1.1. Opći prihodi i primici proračuna** | | **27.199.535,00** | **28,56** |
| **Izvor 3. VLASTITI PRIHODI - PK** | | **607.705,00** | **0,64** |
| **Izvor 3.1. Ostali vlastiti prihodi - PK** | | **607.705,00** | **0,64** |
| **Izvor 4. PRIHODI ZA POSEBNE NAMJENE** | | **10.997.950,00** | **11,55** |
| **Izvor 4.1. Komunalna naknada** | | **6.250.000,00** | **6,56** |
| **Izvor 4.2. Komunalni doprinos** | | **1.000.000,00** | **1,05** |
| **Izvor 4.3. Spomenička renta** | | **100.000,00** | **0,10** |
| **Izvor 4.4. Doprinos za šume** | | **100.000,00** | **0,10** |
| **Izvor 4.5. Naknada za koncesije** | | **10.000,00** | **0,01** |
| **Izvor 4.6. Naknada za zbrinjavanje komunalnog otpada** | | **50.000,00** | **0,05** |
| **Izvor 4.7. Prihodi za posebne namjene - prihodi PK** | | **3.458.705,00** | **3,63** |
| **Izvor 4.9. Prihodi za posebne namjene - ostalo** | | **29.000,00** | **0,03** |
| **Izvor 4.A. Prihodi od nefinancijske imovine - PK** | | **245,00** | **0,00** |
| **Izvor 5. POMOĆI** |  | **41.613.472,00** | **43,69** |
| **Izvor 5.1. Pomoći iz županijskog proračuna** | | **216.000,00** | **0,23** |
| **Izvor 5.2. Pomoći iz državnog proračuna - ostalo** | | **1.469.232,00** | **1,54** |
| **Izvor 5.3. Pomoći iz FZOEU** | | **161.240,00** | **0,17** |
| **Izvor 5.4. Prihodi za decentralizirane funkcije - OŠ** | | **1.445.927,00** | **1,52** |
| **Izvor 5.5. Prihodi za decentralizirane funkcije - JVP** | | **1.018.972,00** | **1,07** |
| **Izvor 5.7. Pomoći od ostalih subjekata unutar općeg proračuna** | | **953.270,00** | **1,00** |
| **Izvor 5.8. Pomoći temeljem prijenosa sredstava EU-PK** | | **34.099,00** | **0,04** |
| **Izvor 5.9. Pomoći temeljem prijenosa sredstava EU** | | **23.029.430,00** | **24,18** |
| **Izvor 5.A. Pomoći iz županijskog proračuna - PK** | | **72.884,00** | **0,08** |
| **Izvor 5.B. Pomoći iz državnog proračuna - PK** | | **1.736.039,00** | **1,82** |
| **Izvor 5.E. Pomoći od izvanproračunskih korisnika - PK** | | **12.000,00** | **0,01** |
| **Izvor 5.F. Pomoći iz inozemstva** | | **28.638,00** | **0,03** |
| **Izvor 5.T. Pomoći iz MZO za plaće OŠ** | | **11.435.741,00** | **12,01** |
| **Izvor 6. DONACIJE** |  | **107.584,00** | **0,11** |
| **Izvor 6.0. Donacije** |  | **67.953,00** | **0,07** |
| **Izvor 6.5. Donacije - prihodi PK** | | **39.631,00** | **0,04** |
| **Izvor 7. PRIHODI OD PRODAJE ILI ZAMJENE NEFINANCIJSKE IMOVINE** | | **313.665,00** | **0,33** |
| **Izvor 7.1. Prihodi od prodaje zemljišta** | | **50.000,00** | **0,05** |
| **Izvor 7.2. Prihodi od prodaje stambenih objekata** | | **240.377,00** | **0,25** |
| **Izvor 7.3. Prihodi od prodaje poslovnih objekata** | | **5.000,00** | **0,01** |
| **Izvor 7.4. Prihodi od prodaje nefinancijske imovine -PK** | | **13.288,00** | **0,01** |
| **Izvor 7.6. Prihodi od prodaje zemljišta u državnom vlasništvu** | | **5.000,00** | **0,01** |
| **Izvor 8. NAMJENSKI PRIMICI** | | **9.572.585,00** | **10,05** |
| **Izvor 8.1. Primici od zaduživanja** | | **9.572.585,00** | **10,05** |
| **Izvor 9. VIŠAK PRIHODA IZ PRETHODNE GODINE** | | **4.836.814,00** | **5,08** |
| **Izvor 9.1. V.P. iz prethodne godine - opći prihodi** | | **1.698.713,00** | **1,78** |
| **Izvor 9.5. V.P. iz prethodne godine - prodaja stanova** | | **97.000,00** | **0,10** |
| **Izvor 9.6. V.P. iz prethodne godine - komunalni doprinos** | | **1.082.134,00** | **1,14** |
| **Izvor 9.8. V.P. iz prethodne godine - šumski doprinos** | | **176.178,00** | **0,18** |
| **Izvor 9.B. V.P. iz prethodne godine - komunalna naknada** | | **1.197.353,00** | **1,26** |
| **Izvor 9.C. V.P. iz preth. godine - prihodi za poseb. namjene -ostalo** | | **48.000,00** | **0,05** |
| **Izvor 9.D. V.P. iz prethodne godine - prodaja zemljišta** | | **364.695,00** | **0,38** |
| **Izvor 9.I. V.P. iz prehodne godine - vlastiti prih. - PK** | | **88.195,00** | **0,09** |
| **Izvor 9.J. V.P. iz prethodne godine - pomoći iz drž. pror. - PK** | | **3.000,00** | **0,00** |
| **Izvor 9.U. V.P. iz prethodne godine - prihodi za posebne namjene - PK** | | **81.546,00** | **0,09** |

U tablici 7. prikazani su izvori financiranja programskih aktivnosti i tekućih i kapitalnih projekata planiranih u sljedećem razdoblju. Udio općih prihoda u financiranju svih rashoda iskazanih u Posebnom dijelu Proračuna je 28,56%, udio prihoda od pomoći je 43,69%, a prihoda za posebne namjene 11,55%. Planirani prihodi od namjenskog zaduživanja u financiranju rashoda sudjeluju s 10,05%, a prihodi od prodaje ili zamjene nefinancijske imovine s 0,33%. Prihodi od donacija čine tek 0,11%, a višak prihoda koji se prenosi u sljedeću godinu sudjeluje u ukupnim rashodima s 5,08%. Vviškovi vlastitih prihoda proračunskih korisnika koriste se za pokriće tek 0,64% ukupnih rashoda.

# RASHODI PO ORGANIZACIJSKOJ KLASIFIKACIJI

Organizacijska struktura prikazuje raspored sredstava planiranih u Proračunu po upravnim tijelima Grada. Organizacijska struktura Grada Karlovca za 2024. godinu izrađena je na temelju Odluke o ustrojstvu i djelokrugu upravnih tijela Grada Karlovca (Glasnik Grada Karlovca, broj 19/23).

U sljedećoj se tablici prikazuju proračunska sredstva raspoređena po upravnim odjelima gradske uprave i proračunskim korisnicima.

**Tablica 8. Prijedlog Proračuna Grada Karlovca za 2024.g. po organizacijskoj klasifikaciji**

|  |  |  |  |
| --- | --- | --- | --- |
|  | ORGANIZACIJSKA KLASIFIKACIJA | PLANIRANO | STRUKTURA % |
|  | **SVEUKUPNO RASHODI / IZDACI** | **95.249.310,00** | **100,00** |
| **Razdjel 001** | **UPRAVNI ODJEL ZA POSLOVE GRADONAČELNIKA** | **4.312.741,00** | **4,53** |
| **Glava 00101** | **UO ZA POSLOVE GRADONAČELNIKA** | **1.611.089,00** | **1,69** |
| **Glava 00102** | **GRADSKO VIJEĆE** | **545.800,00** | **0,57** |
| **Glava 00103** | **JAVNA VATROGASNA POSTROJBA** | **2.155.852,00** | **2,26** |
| Korisnik 01 | JAVNA VATROGASNA POSTROJBA GRADA KARLOVCA | 2.155.852,00 | **2,26** |
| **Razdjel 002** | **UPRAVNI ODJEL ZA PRORAČUN I FINANCIJE** | **6.113.450,00** | **6,42** |
| **Glava 00201** | **UPRAVNI ODJELA ZA PRORAČUN I FINANCIJE** | **6.113.450,00** | **6,42** |
| **Razdjel 003** | **UO ZA PROSTORNO UREĐENJE I POSLOVE PROVEDBE DOKUMENATA PROSTORNOG UREĐENJA** | **479.600,00** | **0,50** |
| **Glava 00301** | **UO ZA PROSTORNO UREĐENJE I POSLOVE PROVEDBE DOKUMENTA PROSTORNOG UREĐENJA** | **479.600,00** | **0,50** |
| **Razdjel 004** | **UPRAVNI ODJEL ZA GRADNJU I ZAŠTITU OKOLIŠA** | **37.413.343,00** | **39,28** |
| **Glava 00401** | **UO ZA GRADNJU I ZAŠTITU OKOLIŠA** | **37.413.343,00** | **39,28** |
| **Razdjel 005** | **UPRAVNI ODJEL ZA KOMUNALNO GOSPODARSTVO, PROMET I MJESNU SAMOUPRAVU** | **9.914.357,00** | **10,41** |
| **Glava 00501** | **ODJEL ZA KOMUNALNO GOSPODARSTVO** | **9.675.404,00** | **10,16** |
| **Glava 00502** | **MJESNA SAMOUPRAVA** | **238.953,00** | **0,25** |
| Korisnik 01 | GČ BANIJA | 4.314,00 | 0,00 |
| Korisnik 02 | GČ DREŽNIK - HRNETIĆ | 3.717,00 | 0,00 |
| Korisnik 03 | GČ DUBOVAC | 5.119,00 | 0,01 |
| Korisnik 04 | GČ GAZA | 14.851,00 | 0,02 |
| Korisnik 05 | GČ GRABRIK | 9.911,00 | 0,01 |
| Korisnik 06 | GČ LUŠČIĆ - JAMADOL | 4.314,00 | 0,00 |
| Korisnik 07 | GČ MOSTANJE | 2.522,00 | 0,00 |
| Korisnik 08 | GČ NOVI CENTAR | 4.911,00 | 0,01 |
| Korisnik 09 | GČ RAKOVAC | 8.814,00 | 0,01 |
| Korisnik 10 | GČ ŠVARČA | 3.716,00 | 0,00 |
| Korisnik 11 | GČ TURANJ | 9.036,00 | 0,01 |
| Korisnik 12 | GČ ZVIJEZDA | 5.764,00 | 0,01 |
| Korisnik 13 | MO POPOVIĆ BRDO | 3.716,00 | 0,00 |
| Korisnik 14 | MO BORLIN | 2.522,00 | 0,00 |
| Korisnik 15 | MO CEROVAC VUKMANIĆKI | 3.119,00 | 0,00 |
| Korisnik 16 | MO DONJE POKUPJE | 11.164,00 | 0,01 |
| Korisnik 17 | MO GORNJE MEKUŠJE | 2.522,00 | 0,00 |
| Korisnik 18 | MO GORNJE STATIVE | 2.522,00 | 0,00 |
| Korisnik 19 | MO GRADAC | 4.025,00 | 0,00 |
| Korisnik 20 | MO KABLAR | 7.716,00 | 0,01 |
| Korisnik 21 | MO KAMENSKO | 8.481,00 | 0,01 |
| Korisnik 22 | MO KNEZ GORICA | 2.522,00 | 0,00 |
| Korisnik 23 | MO LADVENJAK - SELIŠĆE | 8.222,00 | 0,01 |
| Korisnik 24 | MO LOGORIŠTE | 1.925,00 | 0,00 |
| Korisnik 25 | MO MAHIČNO - TUŠKANI | 10.984,00 | 0,01 |
| Korisnik 26 | MO MALA JELSA | 1.925,00 | 0,00 |
| Korisnik 27 | MO MALA ŠVARČA | 2.522,00 | 0,00 |
| Korisnik 28 | MO ORLOVAC | 6.276,00 | 0,01 |
| Korisnik 29 | MO POKUPSKA DOLINA | 9.508,00 | 0,01 |
| Korisnik 30 | MO REČICA | 15.508,00 | 0,02 |
| Korisnik 31 | MO SJENIČAK - UTINJA | 4.911,00 | 0,01 |
| Korisnik 32 | MO SKAKAVAC | 8.337,00 | 0,01 |
| Korisnik 33 | MO ŠIŠLJAVIĆ | 8.011,00 | 0,01 |
| Korisnik 34 | MO TUŠILOVIĆ | 4.314,00 | 0,00 |
| Korisnik 35 | MO VELIKA JELSA | 7.855,00 | 0,01 |
| Korisnik 36 | MO VUKMANIĆ | 5.716,00 | 0,01 |
| Korisnik 37 | MO ZADOBARJE | 3.822,00 | 0,00 |
| Korisnik 38 | MO ZAGRAD - KALVARIJA - VUČJAK | 3.119,00 | 0,00 |
| **Razdjel 006** | **UPRAVNI ODJEL ZA IMOVINSKO PRAVNE POSLOVE I UPRAVLJANJE IMOVINOM** | **1.267.953,00** | **1,33** |
| **Glava 00601** | **UO ZA IMOVINSKO PRAVNE POSLOVE I UPRAVLJANJE IMOVINOM** | **1.267.953,00** | **1,33** |
| **Razdjel 007** | **UPRAVNI ODJEL ZA GOSPODARSTVO, RAZVOJ GRADA I EU FONDOVE** | **5.060.637,00** | **5,31** |
| **Glava 00701** | **ODJEL ZA GOSPODARSTVO, RAZVOJ GRADA I EU FONDOVE** | **3.435.157,00** | **3,61** |
| **Glava 00702** | **AQUATIKA - SLATKOVODNI AKVARIJ KARLOVAC** | **955.000,00** | **1,00** |
| Korisnik 01 | AQUATIKA - SLATKOVODNI AKVARIJ | 955.000,00 | 1,00 |
| **Glava 00703** | **KINO EDISON, MULTIMEDIJSKI CENTAR ZA KULTURNO TURISTIČKE SADRŽAJE** | **670.480,00** | **0,70** |
| Korisnik 01 | KINO EDISON | 670.480,00 | 0,70 |
| **Razdjel 008** | **UPRAVNI ODJEL ZA DRUŠTVENE DJELATNOSTI** | **29.962.802,00** | **31,46** |
| **Glava 00801** | **ODJEL ZA DRUŠTVENE DJELATNOSTI** | **3.687.754,00** | **3,87** |
| **Glava 00802** | **OSNOVNE ŠKOLE** | **15.902.800,00** | **16,70** |
| Korisnik 01 | OŠ BANIJA | 1.972.994,00 | 2,07 |
| Korisnik 02 | OŠ "BRAĆA SELJAN" | 1.360.128,00 | 1,43 |
| Korisnik 03 | OŠ "DRAGOJLA JARNEVIĆ" | 1.371.153,00 | 1,44 |
| Korisnik 04 | OŠ DUBOVAC | 2.469.293,00 | 2,59 |
| Korisnik 05 | OŠ GRABRIK | 1.965.285,00 | 2,06 |
| Korisnik 06 | OŠ ŠVARČA | 1.666.918,00 | 1,75 |
| Korisnik 07 | OŠ TURANJ | 1.438.893,00 | 1,51 |
| Korisnik 08 | OŠ MAHIČNO | 800.920,00 | 0,84 |
| Korisnik 09 | OŠ REČICA | 663.535,00 | 0,70 |
| Korisnik 10 | OŠ SKAKAVAC | 603.719,00 | 0,63 |
| Korisnik 11 | CENTAR ZA ODGOJ I OBRAZOVANJE DJECE I MLADEŽI | 1.485.468,00 | 1,56 |
| **Glava 00803** | **USTANOVE KULTURE** | **3.175.129,00** | **3,33** |
| Korisnik 01 | GRADSKA KNJIŽNICA "IVAN GORAN KOVAČIĆ" | 1.019.913,00 | 1,07 |
| Korisnik 02 | MUZEJI GRADA KARLOVCA | 1.180.000,00 | 1,24 |
| Korisnik 03 | GRADSKO KAZALIŠTE "ZORIN DOM" KARLOVAC | 975.216,00 | 1,02 |
| **Glava 00804** | **USTANOVE PREDŠKOLSKOG ODGOJA** | **5.736.231,00** | **6,02** |
| Korisnik 01 | DJEČJI VRTIĆ KARLOVAC | 2.914.578,00 | 3,06 |
| Korisnik 02 | DJEČJI VRTIĆ ČETIRI RIJEKE | 2.821.653,00 | 2,96 |
| **Glava 00805** | **USTANOVA ZA UPRAVLJANJE SPORTSKIM OBJEKTIMA** | **1.460.888,00** | **1,53** |
| Korisnik 01 | SPORTSKI OBJEKTI KARLOVAC | 1.460.888,00 | 1,53 |
| **Razdjel 009** | **SLUŽBA ZA PROVEDBU ITU MEHANIZMA** | **108.092,00** | **0,11** |
| **Glava 00901** | **SLUŽBA ZA PROVEDBU ITU MEHANIZMA** | **108.092,00** | **0,11** |
| **Razdjel 010** | **SLUŽBA - VLASTITI POGON GRADA ZA OBAVLJANJE KOMUNALNE DJELATNOSTI** | **616.335,00** | **0,65** |
| **Glava 01001** | **POGON - PARKING I PAUK** | **616.335,00** | **0,65** |

U strukturi ukupnih rashoda 2024. godine upravni odjeli su planirani kako slijedi:

* Upravni odjel za društvene djelatnosti 29.962.802 eura ili 31,46% ukupnih rashoda,
* Upravni odjel za gradnju i zaštitu okoliša 37.413.343 eura ili 39,28% ukupnih rashoda,
* Upravni odjel za komunalno gospodarstvo, promet i mjesnu samoupravu 9.914.357 eura ili 10,41% ukupnih rashoda,
* Upravni odjel za proračun i financije 6.113.450 eura ili 6,42%
* Upravni odjel za poslove gradonačelnika 4.312.741 eura ili 4,53% ukupnih rashoda,
* Upravni odjel za gospodarstvo, razvoj grada i EU fondove 5.060.637 eura ili 5,31%,
* Upravni odjel za imovinsko pravne poslove i upravljanje imovinom 1.267.953 eura ili 1,33% ukupnih rashoda,
* Upravni odjel za prostorno uređenje i poslove provedbe dokumenata prostornog uređenja 479.600 eura ili 0,50%
* Služba za provedbu ITU mehanizma 108.092 eura ili 0,11% te
* Služba – vlastiti pogon Grada za obavljanje komunalne djelatnosti 616.335 eura ili 0,65% ukupnih rashoda.

U nastavku ovog obrazloženja nalaze se opisi programa i obrazloženje planiranih rashoda u Proračunu Grada Karlovca za 2024. godinu po razdjelima, programima, te aktivnostima i projektima Grada Karlovca.

Viši stručni suradnik za lokalnu riznicu Pročelnica UO za proračun i financije

Iva Matijević, mag.oec. Lidija Malović, dipl.oec.